**PREDKLADACIA SPRÁVA**

Ministerstvo školstva, vedy, výskumu a športu Slovenskej republiky predkladá návrh zákona o teste proporcionality pred prijatím novej regulácie povolaní (ďalej len „návrh zákona“) s cieľom transpozície smernice Európskeho parlamentu a Rady (EÚ) 2018/958 z 28. júna 2018 o teste proporcionality pred prijatím novej regulácie povolaní (Ú. v. EÚ L 173, 9. 7. 2018) (ďalej len „smernica (EÚ) 2018/958“). Materiál bol už predmetom medzirezortného pripomienkového konania od 17.07. do 06.08.2019 a predkladá sa na opätovné pripomienkové konanie v súlade s článkom 14 ods. 8 Legislatívnych pravidiel vlády Slovenskej republiky, vzhľadom na rozsah zmien po zapracovaní pripomienok.

Návrh zákona upravuje jednotlivé kritériá podľa ktorých sa majú posudzovať budúce nové regulácie povolaní a odborných povolaní, ako aj pripravované zmeny v rozsahu a obsahu regulácie doteraz regulovaných povolaní a regulovaných odborných povolaní, ide o prvú ucelenú právnu úpravu venovanú len zásade proporcionality. Zákon s komplexným obsahom posudzovania proporcionality v slovenskom právnom poriadku doteraz nebol.

Všeobecnú úpravu regulácie povolaní upravujú zákon č. 422/2015 Z. z. o uznávaní dokladov o vzdelaní a o uznávaní kvalifikácií a o zmene a doplnení niektorých zákonov, zákon č. 455/ 1991 Zb. o živnostenskom podnikaní (živnostenský zákon) v znení neskorších predpisov a viaceré iné zákony, ktoré regulujú prístup na trh a reguláciu výkonu povolaní, napríklad architektov, daňových poradcov, farmaceutov, lekárov, kominárov, stavebných inžinierov, veterinárnych lekárov, sestier a ďalších povolaní a odborných činností (napríklad živností). Trhovú reguláciu regulovaných povolaní a odborných činností upravuje zákon č. 136/2010 Z. z. o službách na vnútornom trhu a o zmene a doplnení niektorých zákonov.

 Požiadavka na povinný test proporcionality má za cieľ odstrániť neodôvodnené alebo neprimerané prekážky pri uplatňovaní základných práv a slobôd v členských štátoch.

Návrh zákona je v súlade s Ústavou Slovenskej republiky, s ústavnými zákonmi, s nálezmi Ústavného súdu Slovenskej republiky a s medzinárodnými záväzkami Slovenskej republiky vyplývajúcimi z medzinárodných zmlúv a z práva Európskej únie.

Návrh zákona nie je predmetom vnútrokomunitárneho pripomienkového konania.

Návrh zákona nemá vplyv na rozpočet verejnej správy, vplyv na podnikateľské prostredie, sociálne vplyvy, vplyvy na manželstvo, rodičovstvo a rodinu, vplyvy na životné prostredie, vplyvy na informatizáciu spoločnosti ani vplyvy na služby verejnej správy pre občana.

Navrhovaný dátum účinnosti je 30. júl 2020, ktorý je zhodný s transpozičným dátumom podľa článku 13 smernice (EÚ) 2018/958.